
Ministru kabineta rīkojums Nr. 224
Rīgā 2022. gada 29. martā (prot. Nr. 18 31. §)
Par Ministru kabineta virzītu Latvijas Sporta pedagoģijas akadēmijas padomes locekļu apstiprināšanu
· 1. Ministru kabinets (adrese – Brīvības bulvāris 36, Rīga, LV-1520), izskatot Izglītības un zinātnes ministrijas ierosinājumu par Latvijas Sporta pedagoģijas akadēmijas padomes locekļiem apstiprināt Latvijas Sporta pedagoģijas akadēmijas padomes locekļu kandidātu atlases komisijas (turpmāk – atlases komisija) atbalstītos kandidātus, konstatē:
· 1.1. saskaņā ar Ministru kabineta 2021. gada 17. septembra rīkojuma Nr. 655 "Par valsts augstskolu tipiem" 4. punktu Latvijas Sporta pedagoģijas akadēmija ir lietišķo zinātņu augstskola;
· 1.2. Augstskolu likuma 14.1 panta astotās daļas 3. punktā noteikts, ka lietišķo zinātņu augstskolas padomi veido pieci locekļi, no kuriem divus sabiedrības pārstāvjus saskaņā ar Ministru kabineta noteikto kārtību, iesaistot atlases procesā sabiedrību (tai skaitā augstskolu absolventu organizācijas, profilam atbilstošās nozares asociācijas un darba devējus, akadēmisko, pētniecības un radošo organizāciju pārstāvjus, personas ar starptautiski nozīmīgiem sasniegumiem zinātnē, mākslās vai uzņēmējdarbībā, nozaru ministriju un pašvaldību pārstāvjus), izraugās ministrija, kuras pārraudzībā ir augstskola, un izvirza Ministru kabinets;
· 1.3. lai nodrošinātu Latvijas Sporta pedagoģijas akadēmijas padomes locekļa amata kandidātu atlases un novērtēšanas procesu un pamatojoties uz Ministru kabineta 2021. gada 14. septembra noteikumu Nr. 636 "Ministru kabineta virzītu valsts augstskolas padomes locekļu atlases, izvirzīšanas un atsaukšanas kārtība" (turpmāk – noteikumi Nr. 636) 7. un 8. punktu, ar izglītības un zinātnes ministra 2021. gada 1. novembra rīkojumu Nr. 13-2.1e/21/585 "Par atlases komisijas izveidošanu Latvijas Sporta pedagoģijas akadēmijas padomes locekļu kandidātu atbilstības izvērtēšanai" tika izveidota atlases komisija;
· 1.4. pamatojoties uz noteikumu Nr. 636 14. un 15. punktu, ar izglītības un zinātnes ministra 2021. gada 15. novembra rīkojumu Nr. 1-7e/21/17 tika apstiprināts Nolikums par kandidātu atlasi uz Ministru kabineta virzītiem Latvijas Sporta pedagoģijas akadēmijas padomes locekļu amatiem (turpmāk – kandidātu atlases nolikums);
· 1.5. atlases komisija sludinājumā noteiktajā termiņā saņēma 21 pieteikumu;  
· 1.6. saskaņā ar kandidātu atlases nolikumu kandidātu atlase un novērtēšana notika trijās kārtās. Pirmajā kārtā tika izvērtēta kandidātu iesniegto dokumentu atbilstība Augstskolu likumā un noteikumos Nr. 636 padomes locekļiem noteiktajām prasībām, kā arī veikta pieteikuma vēstulē sniegtās informācijas saturiskā izvērtēšana. Atlasei otrajā kārtā tika virzīti septiņi kandidāti. Otrā kārta notika intervijas veidā, kuras laikā tika padziļināti vērtēta kandidātu atbilstība darbam Latvijas Sporta pedagoģijas akadēmijas padomē, redzējums prezentācijas formā par augstākās izglītības un zinātnes attīstības tendencēm Latvijā un pasaulē, kā arī par Latvijas Sporta pedagoģijas akadēmijas darbības prioritātēm. Atlasei trešajā kārtā tika virzīti četri kandidāti, un šajā kārtā tika vērtētas kandidātu kompetences kandidātu atlases nolikumā noteiktajās  profesionālās un vadības pieredzes jomās;
· 1.7. kandidātu atlasē, ievērojot Augstskolu likuma 14.1 panta devītajā daļā noteikto prasību, ka atlases procesā tiek ievēlētas personas, kurām ir profesionālās kompetences tādās jomās kā, piemēram, finanses, risku vadība, stratēģiskā attīstība, kultūra, māksla vai starptautiskā sadarbība, un kuras kopumā nodrošina augstskolas stratēģiskajai vadībai nepieciešamās kompetences, augstāko vērtējumu saņēma Kaspars Rožkalns un Dace Kārkle. Ievērojot minēto, atlases komisija 2022. gada 23. februārī pieņēma lēmumu, ka minētie kandidāti atbalstāmi apstiprināšanai Latvijas Sporta pedagoģijas akadēmijas padomes locekļa amatā.
· 2. Ievērojot minētos apsvērumus un pamatojoties uz Augstskolu likuma 14.1 panta astotās daļas 3. punktu, noteikumu Nr. 636 43. punktu un Izglītības un zinātnes ministrijas ierosinājumu, Ministru kabinets nolemj apstiprināt Latvijas Sporta pedagoģijas akadēmijas padomes locekļa amatā Kasparu Rožkalnu un Daci Kārkli.
· 3. Šo rīkojumu saskaņā ar Administratīvā procesa likuma 76. panta otro daļu, 188. panta otro daļu un 189. panta pirmo daļu var pārsūdzēt Administratīvajā rajona tiesā mēneša laikā no šā rīkojuma paziņošanas dienas oficiālajā izdevumā "Latvijas Vēstnesis". Rīkojuma pārsūdzēšana neaptur minētā lēmuma darbību.

